khistorydata/jeongjo-sjw-relations huggingface dataset:
정조 9년
李亨元。以訓鍊都監言啓曰。本局哨官李福遠。諸將官射講時。柳葉箭連五巡全布。依例別單書入之意。敢啓。傳曰。賞典。令政院相考付標。
정조 9년
李亨元。以訓鍊都監言啓曰。本局從事官曺允大。弘文館入直。具膺。戶曹入直。李奎亮金師柱。俱爲差祭。明日本局省記。無以推移。依例以把摠代直之意。敢啓。傳曰。知道。
정조 9년
李亨元。以御營廳言啓曰。今十一月二十日景慕宮展拜時。依兵曹節目。集春營入直軍五十名內。除營直十名。實四十名。領軍把摠李長煌。入直哨官丁昌百。領赴訓鍊都監都領陣。東營入直軍三十名除出。入直把摠安允奭。哨官洪昌猷率領。宮大門外把守。而竝待標信出用。解嚴後還入直間。集春營哨官李明祿。東營哨官李得遠。代直之意。敢啓。傳曰。知道。
정조 9년
洪文泳。以義禁府言啓曰。時囚罪人南公轍柳烶柳頤玄保放後。坐起還囚照律事。命下矣。南公轍柳烶柳頤玄等。卽爲保放之意。敢啓。傳曰。知道。
정조 9년
洪文泳。以刑曹言啓曰。因本曹都囚徒。白鎭城保放。宋昌玉除刑推發配。韓守訥李枝永放送事。命下矣。依傳敎。韓守訥李枝永等。竝卽放送。白鎭城。罪關刃傷人物。待辜限勘處次保放。宋昌玉。定配於慶尙道機張縣。卽爲押送之意。敢啓。傳曰。知道。
정조 9년
應敎趙弘鎭。副應敎李敬一。掌令朴長卨。獻納李壽咸。校理申耆曺允大。副校理趙濟魯李太亨。副修撰成種仁啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府設鞫嚴問。快正王法。措辭竝見上答三司曰。不允。
정조 9년
掌令朴長卨。獻納李壽咸啓曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府加刑得情。快施王章。請物故罪人衡。亟命王府施以孥戮之典。請梟示罪人炯采。亟命王府快施孥戮之典。請正刑罪人福榮。亟令王府快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。快正典刑。措辭竝見上答兩司曰。不允。
정조 9년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。快正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上大靜縣定配罪人聖中物故。停啓答府曰。不允。第八件事。亟停勿煩。
정조 9년
獻納李壽咸啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請巨濟府絶島安置罪人朴宗集。亟令王府拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請還寢煥程發配之命。仍令王府竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。措辭竝見上大靜縣定配罪人聖中物故。停啓。答院曰。不允。第十三件事。第十四件事。亟停勿煩。
정조 9년
乙巳十一月二十日辰時。上詣眞殿展拜。詣景慕宮展拜入侍。時行都承旨李聖圭。行左承旨李漢豐。行右承旨申大升。左副承旨李亨元。右副承旨李祖承。同副承旨洪文泳。記事官金孝建李敬五。記注官金健修。記事官尹行任。檢校直閣李秉模。待敎李崑秀。以次侍立。上具翼善冠衮龍抱。乘輿出協陽門。命書傳敎曰。侍衛軍兵毛具。由仁政門至萬安門。降輿詣眞殿。行禮如儀訖。還自萬安門出乘輿。命都提調進前。藥房都提調徐命善。承命進前。上曰。卿之愼節。近復何如。命善曰。尙今未差。苦歇無常矣。上曰。卿則勿爲隨駕。還宮後只參問安班。可矣。仍進發出仁政門外。時原任大臣祗迎。上曰。金奉朝賀入來乎。知入。可也。亨元承命出問。還奏曰。入參問安班云矣。上曰。典律通補幾何校正。使下番翰林。傳諭于奉朝賀。可也。行任承命。傳諭于奉朝賀金致仁。以姑未訖工之意。還奏。上曰。再明日與綾恩君入侍事。遣史官傳諭于奉朝賀。可也。仍命書傳敎曰。不過俾知警飭。昌城尉黃仁點。給牒敍用。仍令口傳付職。使之參班。亦不過微眚。銓堂及承旨罷職人。竝敍用。仍由月覲門。詣景慕宮入齋室。少頃詣版位。行再拜禮。入廟內。奉審如儀訖。還入齋室。少頃命入外辨。乘輿出日瞻門。由月覲門至銅龍門。命召入槍劍將。敎曰。本營槍劍軍試射。未遑爲之。明日當於春塘臺。依內試射例設行。而槍劍軍。以隨駕次數之多少。定鳥銃放數之次第。試官則該營大將中軍軍餉色從事官爲之。畢射放後。槍劍將。亦以柳葉箭騎芻。各一巡應試事。分付。仍由協陽門還內。諸臣以次退出。
정조 9년
乙巳十一月二十日申時。上御重熙堂。右副承旨入侍時。右副承旨李祖承。假注書李敬五。記事官金鳳顯尹行任。以次進伏訖。以統制使望筒。命書傳敎曰。具以謙。以西閫遞來未踰年。使之改望。則李明運。北閫遞來。亦未踰年。論以格例。雖不必爲拘。昨旣以此改望。則今不可異同。更爲擬入事。言于廟堂。仍命讀諸公事訖。命退。承史以次退出。
정조 9년
行都承旨李聖圭坐。行左承旨申大升坐。右承旨李亨元坐。左副承旨李祖承坐。右副承旨徐龍輔坐直。同副承旨洪文泳坐直。注書金孝建病一員未差。假注書洪義浩仕李敬五仕直。事變假注書尹羽烈仕。
정조 9년
傳于李祖承曰。差使員留待。
정조 9년
徐龍輔啓曰。左議政洪樂性。又使錄事來言。雖承勿待命之敎。有罪未勘。轉益惶蹙。不敢晏然退歸。伏地涕泣。惟願遄伏邦憲。仍爲胥命。又納命召。何以爲之。敢稟。傳曰。勿待命事。遣史官傳諭。仍傳命召。
정조 9년
傳于李聖圭曰。左承旨許遞。
정조 9년
李聖圭啓曰。新除授右副承旨徐龍輔。卽爲牌招察任。何如。傳曰。允。
정조 9년
大司成前望單子入之。徐鼎修落點。
정조 9년
傳于李亨元曰。大司成牌招。申飭行公。
정조 9년
備邊司薦望。金永綬爲統制使。
정조 9년
傳于洪文泳曰。承旨入侍。
정조 9년
以禁衛兼中軍曺學臣。餉色從事官朴志泓等拿處傳旨。傳于徐龍輔曰。分揀。
정조 9년
李祖承。以兵曹言啓曰。今十一月二十一日。武臣賓廳講書日次。而中日相値。不得爲之之意。敢啓。傳曰。知道。
정조 9년
李祖承。以兵曹言啓曰。兼司僕將洪仁默。素抱痰癖之症。當寒添劇。時月之內。藝難供職。呈狀乞遞。宿衛領軍之將。不可久曠。今姑改差。何如。傳曰。允。
정조 9년
李祖承。以禁衛營言啓曰。本營槍劍軍試才時有頉之類。試記中懸註以入之意。敢啓。傳曰。知道。
정조 9년
李亨元。以御營廳言啓曰。本廳哨官崔鳳興。去夜宮墻外別巡邏時。不勤行巡。事極無嚴。決棍汰去之意。敢啓。傳曰。知道。
정조 9년
洪文泳。以右邊捕盜廳言啓曰。因罪人宋昌玉査實草記批旨。罪人宋昌玉。施威嚴問。則以誣引自服。故捧侤音後定配次。移送秋曹之意。敢啓。傳曰。知道。
정조 9년
應敎趙弘鎭。副應敎李敬一。掌令朴長卨。獻納李壽咸。枝理申耆曺允大。副校理趙濟魯李太亨。副修撰成種仁啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。措辭竝見上答三司曰。不允。
정조 9년
掌令朴長卨。獻納李壽咸啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。措辭竝見上答兩司曰。不允。
정조 9년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上答府曰。不允。第八件事。亟停勿煩。
정조 9년
獻納李壽咸啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。設鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。措辭竝見上答院曰。不允。第十三件事。第十四件事。亟停勿煩。
정조 9년
左議政洪樂性箚曰。伏以。臣知識全昧。不能事事。動輒顚錯。瘡疣百出。至於今此統制使擬薦。而昏謬之失益著。無所逃罪矣。統帥固是重任。而緣臣愚迷。屢改薦剡。至再至三。寒宵丙枕。致煩酬應。屢勤責敎。辭旨截嚴。有非人臣所敢承聞者。震懍罔措。求死不得。泥首金吾。冀被嚴誅。史官荐臨。連下勿胥命之敎。乃者承宣。又復儼臨。宣布聖敎。誨責備至。敎諭諄複。殆若嚴父之於癡兒。慈母之於弱子。不知負罪賤臣。何以得此於聖明也。益切惶隕感祝之忱。自不禁汗淚之交迸也。第伏念。臣罪在罔赦。幸逭鈇鉞之誅。而冒當薦剡。實非義分之所敢出。設令冒萬死當薦。而前此擬入之人。非敢曰盡皆可合。而求之亞將之中。則此外實無可擬之人。餘皆資歷淺低。有違格例。若復用前望中人檢擬。則不成事體。尤極悚惶。反復料量。萬無推移排望之道。惶懍震迫。不知攸爲。此莫非臣鑑識鹵莾。聞見不廣。終不能得一可合人擬薦。以仰承明命。而轉輾乖刺。自陷大戾。究厥負犯。萬殞猶輕。玆敢席藁流涕。昧死仰瀆。伏乞聖明。亟降威罰。重勘臣罪。以嚴朝綱。以安賤分。不勝幸甚。取進止。答曰。省箚具悉卿懇。無隱之言。不必深引。卿其安心勿辭。卽起視事。仍傳曰。此批答。遣史官傳諭于左議政。
정조 9년
乙巳十一月二十一日辰時。上御春塘臺內。試射入侍時。左副承旨李亨元。右副承旨李祖承。同副承旨洪文泳。假注書李敬五。記事官金鳳顯尹行任。以次進伏訖。上曰。兵判閣臣入侍。兵曹判書徐有隣。閣臣徐有防李秉模徐鼎修李崑秀。承命進伏。上曰。昨夜以達曉不得寢睡之意。縷縷下敎。則統帥薦望。終不擬入。抑何故也。予以左相。視若頹波砥柱。今於薦事。擧行若此。誠爲慨然。具以謙閔義爀趙圭鎭。何可遽擬於首薦耶。予之前後飭敎。何如。而在下奉承。若是慢忽。是何道理。敬大臣自敬大臣。尊朝綱自尊朝綱。嶺海鈇鉞。有難容貸。雖至十薦。毋得踰今日之意。左副承旨傳諭于左議政。可也。亨元承命而退。仍命書傳敎曰。不善傳諭。致有大臣再次胥命之擧。必是誤傳之致。當該備郞汰去。亨元還奏曰。臣承命傳諭于左議政洪樂性。則以爲。臣昏迷顚錯。自速嚴誅。惶隕震越。求死不得。不自意近侍臨宣聖諭。不惟不加之誅。反下勿胥命之敎。臣感激恩造。歸伏私次。而至於統帥薦望。三次備擬。旣承嚴旨。此外實無擬望之人。尤萬萬罔措。謹當以文字仰達云矣。上曰。承旨前望單子入之。出榻敎上曰。右副承旨入侍。徐龍輔承命進伏。命書榻敎曰。大司成前望單子入之。禁衛大將徐有大。中軍曺學臣。從事官李延伋。餉色從事官朴志泓。軍禮失措。命禁將記過。中軍從事官竝拿入。敎曰。親臨試射。旣非戱劇之場。軍門節次。自有紀律之嚴。則坐作之際。全不成樣。旣居其職。胡不肄習。先以此意。問于李延伋。可也。宣傳官申鴻周。傳宣聖敎訖。延伋供曰。新差屬耳。未及習禮。嚴問之下。惶懍不知所達矣。上曰。今番則事係微眚。姑爲參酌。後復如是。則斷不僥貸。至於中軍餉色。則旣以武弁。有此做錯。固當嚴棍。而日寒如此。今姑安徐。竝以此意。分付拿出。可也。命書榻敎曰。禁衛兼中軍曺學臣。餉色從事官朴志泓。事過後拿處。禁衛大將徐有大。槍劍將申大脩等。以次應射。槍劍軍等。以次試射放訖。命書榻敎曰。坐直承旨與留待差使員入侍。又命書左議政洪樂性箚批。仍還內。諸臣以次退出。
정조 9년
乙巳十一月二十一日申時。上御誠正閣。坐直承旨與差使員守令入侍時。同副承旨洪文泳。假注書李敬五。記事官金鳳顯尹行任。富平府使李溆。淸風府使洪載淵。德源府使李弼培。高城郡守李趾光。文化縣令李英澤。南平縣監李羲寅。龍宮縣監韓鼎謩。開城敎授朴沁。草芝僉使白兌起。以次進伏訖。上命諸守令。以次進前奏職姓名。邑弊民瘼。亦各悉陳。溆進奏職姓名訖。上曰。今年穡事。果何如。溆曰。初頭則有豐登之望。而晩因雨水不適。未免失稔。弊瘼則別無大段陳達之事。而舊還恐有難捧之慮矣。上曰。舊還數旣無多。往傳今日筵敎於道臣。使之酌量減給。可也。載淵進奏職姓名。上曰。年事。何如。載淵曰。黍稷雖未登。而豆太最成熟。民多以此聊賴矣。上曰。新舊還。無難捧之慮否。對曰。恐似無慮。而邑弊亦無仰達者矣。弼培進奏職姓名。上曰。德源亦無弊瘼乎。弼培曰。雖有些少弊端。而有不敢上達。不過與道臣量處之事矣。上曰。何以爲治乎。對曰。公心無怠矣。上曰。下去善爲之也。趾光進奏職姓名。上曰。嶺東荐飢之餘。民憂尙爾未紓。今年則庶可以奠居乎。趾光曰。田穀間有被傷。而畓穀則大登。民事誠爲多幸。而第荐歉之餘。流民無還集之望。設弊雖易。矯捄極難矣。上曰。爲守令者。若能誠心撫摩。則豈無還集之道乎。對曰。或有着根而忘歸者。又有見督於公私債而欲歸未歸者。幸蒙朝家軫恤之澤。漸次還入者。幾至累百餘戶矣。上曰。市直。何如。對曰。一石價爲一兩二戔矣。上曰。風俗比嶺西。何如。對曰。濱海之地。土瘠民貧。多趨末利。不務農業矣。上曰。然則漁戶。何故漸縮。對曰。魚産漸不如古。民無以資活。漁戶之縮。職由於此矣。英澤進奏職姓名。上曰。海西穡事。未免失稔。本縣則果何如。英澤曰。水畓多有被災處。已盡報營門矣。上曰。今年災結。依狀請盡數劃給。爾須相議道臣。善爲矯捄。可也。羲寅進奏職姓名訖。奏曰。邑弊別無上達者。而畓穀雖未登。田穀最善成。民情賴以晏如矣。鼎謩進奏職姓名。上曰。如有民邑之爲弊者。詳陳。可也。鼎謩曰。邑小事少。無弊可陳矣。上曰。席子能無弊端乎。對曰。京作貢一節。最爲難處矣。上曰。苟利於民。何難通變乎。沁進奏職姓名。上曰。於汝別無弊瘼之可問者。汝之職掌。何事。沁曰。率童蒙敎誨矣。上曰。汝爲何科。對曰。明經科矣。上命誦書。沁讀奏關睢章。音釋錯誤。上笑曰。汝登科已久。舊學幾盡忘之乎。下去善敎童蒙。可也。兌起進奏職姓名訖。奏曰。本鎭無弊可達。而虎患最爲悶矣。上曰。頃下飭敎。尙未捕捉乎。人與馬能無致傷之患乎。兌起奏曰。有一大虎。不知自何而來。人則無傷。而馬或取去。故連飭獵卒。且設機穽。而有時隱於摩尼山中。捕捉極難矣。上曰。各別申飭。以獵以穽。期於捉得。可也。仍命退。諸臣以次退出。
정조 9년
乙巳十一月二十一日酉時。上御重熙堂。坐直承旨入侍時。右副承旨徐龍輔。假注書李敬五。記注官金鳳顯。記事官尹行任。以次進伏訖。上曰。統制使望筒。卽爲頒布。賤臣承命出傳。上命入抄啓文臣李翼晉金熙朝比較試券。命龍輔讀奏。卽擬商朝群臣。賀伐鬼方三年克之。小人勿用表也。時抄啓文臣。方講周易垂畢。而以講比較。此題卽御題也。上曰。李翼晉作全篇。皆用周易文字。如離弧之對以解拇。師執禽之對以解射隼。極有才致。仍御批後。上曰。抄啓科作。漸有將進之美。且四書三經。盡爲應講。諸文臣勞役雖不些。豈不有益於實地工夫乎。此予所以惓惓於此者也。龍輔曰。聖敎誠至當。諸文臣果皆將就矣。上命退。承史以次退出。
정조 9년
行都承旨李聖圭坐。左承旨未差。右承旨李亨元坐直。左副承旨未差。右副承旨徐龍輔坐。同副承旨洪文泳坐直。注書金孝建病一員未差。假注書洪義浩仕李敬五仕直。事變假注書尹羽烈仕。
정조 9년
李聖圭啓曰。左副承旨李祖承。今日不爲仕進。卽爲牌招。何如。傳曰。允。
정조 9년
徐龍輔啓曰。奉朝賀金致仁綾恩君具允明。依下敎來待矣。傳曰。入侍。
정조 9년
兵曹。以柳鎭恒爲禁衛中軍。
정조 9년
以統制使下批政事取稟。傳于李亨元曰。爲之。
정조 9년
有政。吏批。判書參判未差。參議趙鼎鎭。行都承旨李聖圭進。啓曰。判書參判未差。小臣獨政未安。何以爲之。敢稟。傳曰。只出緊任。以李東郁爲執義。金東淵爲掌令。朴宗正爲持平。孫鎭翼爲平安都事。
정조 9년
兵批。判書徐有隣進。參判具㢞。參議李夔病。參知李家煥入直進。同副承旨洪文泳進。啓曰。洪忠兵使。今當差出。而擬望之人乏少。他道水使及營將守令。竝擬。何如。傳曰。允。旣有閫帥守令勿拘之命。則更有此啓請。啓辭殊欠格例。何不單擧。營將竝擬乎。難免不審之失。卿則推考。副司直李邦一趙時俊沈豐之安聖彬金宇鎭。同知二單李漢豐王道平。統制使單金永緩。
정조 9년
再政。以崔朝岳朴載洙爲同知。宋益休爲兼司僕將。閔心爀爲五衛將。鄭選爲忠壯將。具世勣爲洪忠兵使。
정조 9년
三政。以許𡨶爲全羅左水使。
정조 9년
李祖承啓曰。行左承旨申大升。以前任大司成。有禁推之命。依定式。遞差傳旨捧入之意。敢啓。傳曰。知道。
정조 9년
李祖承啓曰。行左承旨申大升。以前任大司成。方有禁推之命。臣祖承亦爲罷職不敍矣。坐直無人。同副承旨洪文泳。卽爲牌招入直。何如。傳曰。允。
정조 9년
李亨元。以禮曹言啓曰。來丙午式年雜科覆試及放榜擇日。以別試擇日相値。故覆試以四月十三日。放榜以四月二十四日卯時推擇啓下。而別試擇日。旣以三月內更爲推擇啓下。則不必以前擇日擧行矣。雜科覆試三月二十七日。放榜四月十二日卯時爲吉云。以此日時進定。而原粘目中。改付標以入之意。敢啓。答曰。知道。
정조 9년
乙巳十一月二十二日午時。上御誠正閣。左承旨入侍時。左承旨申大升。假注書洪義浩。記事官李崑秀尹行任。奉朝賀金致仁。知事具允明。同爲入侍。以次進伏訖。致仁進前曰。至後日寒。伏未審聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。再昨日知卿入來。而動駕相値。未及引接。今日始召見矣。冊子幾何校正乎。致仁曰。吏典臣已看送。而禮工典則此重臣。已盡校閱云矣。上曰。冊子果持來乎。允明曰。已待令矣。命允明持入。上覽訖。上曰。此冊頗好。以其大明律條之多所添入故也。通編則浩繁。而便於考閱。則此冊似勝矣。其中別編甚好。更加添潤。可也。允明曰。此冊旣爲公家文字。則事面不輕。一字差錯。所關非細。臣意則更加博論。然後始可出草矣。上曰。奉朝賀未及盡看云。更爲送覽好矣。開刊當在何間。而鑄字當用何字耶。允明曰。鑄字則用衛鑄字似好。而開刊則尙多誤字之未及釐正者。更加校勘。以御覽件入覽。然後始可開刻矣。上曰。監印無人。卿之筋力。足可爲之乎。允明曰。臣實老病。恐不堪任矣。致仁曰。此重臣筋力。可以時時監董矣。上曰。李家煥則方監印羹墻錄。不可兼管。此則卿可統攝監董矣。且此不可無序跋之文。大臣則序之。重臣則跋。似好矣。致仁曰。臣實不文。不敢當矣。上曰。卿言過矣。聞金鍾秀之言。則卿之文學。贍敏難敵云矣。大抵此冊。與大典通編。相爲表裏。刊行之後。人必便於考閱矣。致仁曰。刊行之前。已多謄見之人云矣。允明曰。當以刊印本。更爲經覽矣。上曰。然則各典。續續入覽好矣。仍命致仁允明先退。命書傳敎曰。近因狀辭。始知有修堞之擧。而聞其就緖。尙多未了云。本閫宜付老鍊之人。洪忠兵使。勿論時任閫帥守令。今日政。各別擇差。使之斯速赴任。仍命退。承史以次退出。
정조 9년
乙巳十一月二十二日午時。上御重熙堂。右副承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上曰。洪忠兵使望筒。催促入之。賤臣承命出。持望筒入。上曰。全羅水使。今日政。亦爲擬入事。分付。命書傳敎曰。全羅水使。不多日內辭朝。仍命讀公事。龍輔讀奏訖。命退。承史以次退出。
정조 9년
乙巳十一月二十二日初更。上御重熙堂。坐直承旨入侍時。左副承旨李祖承。假注書李敬五。記注官金健修。記事官尹行任。以次進伏訖。上曰。未署經監察爲幾人。知入。可也。賤臣承命出問還奏曰。未署經爲五人云矣。上命書傳敎曰。未署經監察。至於五員之多。在外臺諫許遞。政官待明朝牌招開政待下批。與未肅拜臺諫牌招署經。又命書傳敎曰。新除授大司成。待明朝牌招。升試使之斯速設行。今聞四等庠試。亦未設行。亦爲申飭。曾因泮長建白。陞試庠製。皆於當朔當等設行。而無端過限。則大司成學敎授。自政院直捧禁推傳旨事。亦有定式。而此亦成憲。則固當遵而行之。其後無勿施之命。而近來公然廢閣。似此小事。豈可如是壞了。當該不捧傳旨承旨。罷職不敍。以懲日後。當該大司成學敎授。令政院査出。依定式以禁推傳旨捧入。仍命退。承史以次退出。
정조 9년
行都承旨李聖圭坐。行左承旨趙時偉坐。行右承旨趙瑍坐直。左副承旨李亨元坐直。右副承旨徐龍輔坐。同副承旨洪文泳坐。注書金孝建病一員未差。假注書洪義浩仕李敬五仕直。事變假注書姜克成仕。
정조 9년
趙瑍啓曰。明日常參經筵。取稟。傳曰。停。
정조 9년
洪文泳啓曰。合辭方張之時。兩司無詣臺之員。事甚未安。除在外疏批未下傳旨未下外。未肅拜呈告人員。竝卽牌招。何如。傳曰。允。
정조 9년
李亨元啓曰。事變假注書尹羽烈。身病猝重。勢難察任。今姑改差。何如。傳曰。允。
정조 9년
尹羽烈改差。代以姜克成爲事變假注書。
정조 9년
李聖圭啓曰。應敎趙弘鎭。校理申耆曺允大。副校理趙濟魯李太亨。副修撰成種仁禁推傳旨捧入。修撰孟至大權裕。副修撰金履鏞在外。玉堂上下番俱空。事甚未安。副應敎李敬一。卽爲牌招入直。何如。傳曰。允。
정조 9년
李聖圭啓曰。副應敎李敬一牌不進罷職傳旨今方捧入。而應敎趙弘鎭。校理申耆曺允大。副校理李太亨趙濟魯。副修撰成種仁禁推傳旨捧入。修撰權裕孟至大。副修撰金履鏞俱在外。玉堂上下番俱空。事甚未安。副提學未差之代。今日政差出。待下批牌招入直。何如。傳曰。允。
정조 9년
以副應敎李敬一牌不進罷職傳旨。傳于李聖圭曰。許遞。
정조 9년
李聖圭啓曰。應敎趙弘鎭。校理申耆曺允大。副校理李太亨趙濟魯。副修撰成種仁禁推傳旨捧入。修撰權裕孟至大。副修撰金履鏞俱在外。玉堂上下番俱空。事甚未安。副應敎未差之代。今日政差出待下批。仍卽牌招入直。何如。傳曰。允。
정조 9년
李聖圭啓曰。玉堂上下番俱空。事甚未安。應敎趙弘鎭。校理申耆曺允大。副校理李太亨趙濟魯。副修撰成種仁。旣有分揀放送之命。竝卽牌招。以爲推移入直之地。何如。傳曰。允。
정조 9년
傳于李聖圭曰。鍾城府使。今日政差出。
정조 9년
有政。吏批。判書參判未差。參議趙鼎鎭進。行都承旨李聖圭進。啓曰。判書參判未差。小臣獨政未安。何以爲之。敢稟。傳曰。只出緊任。以趙時偉趙瑍爲承旨。韓光近爲執義。朴聖泰爲司諫。李性吾爲掌令。韓商新爲持平。
정조 9년
再政。以李鎭復爲鍾城府使。
정조 9년
三政。以尹㬦爲副應敎。兪漢敬爲中學敎授。成種仁爲西學敎授。鄭萬始爲南學敎授。
정조 9년
兵批。判書徐有隣病。參判具㢞病。參議李夔病。參知李家煥入直進。同副承旨洪文泳進。以李東郁金東淵洪宗藎爲副護軍。洪克浩爲副司直。
정조 9년
李亨元啓曰。新除授左承旨趙時偉。右副承旨趙瑍。卽爲牌招察任。何如。傳曰。允。
정조 9년
李亨元啓曰。東學敎授李敬一。時無職名。令該曹口傳付軍職。何如。傳曰。允。
정조 9년
兵曹口傳政事。副司果李敬一。
정조 9년
以執義韓光近牌不進罷職傳旨。傳曰。只推。
정조 9년
李聖圭。以吏曹言啓曰。成均館典籍徐有沂。受由過限未上來。依例改差。何如。傳曰。允。
정조 9년
李聖圭。以吏曹言啓曰。成均館學諭安經心。除拜後過限未上來。依例罷職。何如。傳曰。允。
정조 9년
趙瑍。以兵曹言啓曰。僉知中樞府事李錫祥。病伏鄕廬。末由上來云。西樞雖是閑局。不可一向虛帶。改差。何如。傳曰。允。
정조 9년
趙瑍。以兵曹言啓曰。內禁衛將李元謙。身病猝重。時月之內。勢難供職。呈狀乞遞。宿衛輪番之任。不可久曠。改差。何如。傳曰。允。
정조 9년
應敎趙弘鎭。掌令朴長卨。持平朴宗正韓商新。獻納李壽咸。校理申耆曺允大。副校理趙濟魯李太亨啓曰。請出置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。措辭竝見上答三司曰。不允。
정조 9년
掌令朴長卨。持平朴宗正韓商新。獻納李壽咸啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。措辭竝見上答兩司曰。不允。
정조 9년
持平朴宗正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上答府曰。不允。第八件事。亟停勿煩。
정조 9년
獻納李壽咸啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。設鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。措辭竝見上新除授司諫朴聖泰。時在洪忠道定山地。請斯速乘馹上來事。下諭。答院曰。不允。第十三件事。第十四件事。亟停勿煩。下諭事。依啓。
정조 9년
慶尙道觀察使鄭昌順疏曰。伏以。臣疎材短識。猥膺重藩。心勞政拙。隨處生疣。向被儒生之侵詆。飽經遭罹之奇怪。而疏籲未徹。情實莫暴。迄玆泯默。徒積愧懼。此固橫逆之來。處以無辨之戒。在臣私義。容有可諉。而今以貢蔘之不良。至被該院之請勘。於是乎臣之失職欠誠。罪無所逃。凡在藩臬之任。雖係常獻之微。亦當十分敬愼。不敢一毫疎忽。矧玆湯劑之需。有關保護之節。此而不飭。餘更何言。目下罪負之重。姑捨毋論。平日圖報之忱。將何自效。噫。惟彼野人之賤。猶知獻芹之誠。今以藩臣之重。全眛嘗藥之義。則此其爲罪。固難容貸。而又況如臣之偏荷恩造。致位至此者。苟報答之有地。顧頂踵之何惜。而乃反於執壤之恒貢。享上之常禮。都虧義分。莫效忱誠。遂至莫重御藥。終以品劣見退。雖曰土産之良。漸不如古。可驗封進之際。全欠審擇。一則臣罪。二則臣罪。論以邦憲。誅殛猶輕。而惟我聖上。天地以庇之。父母以慈之。薄勘譴罷。猶命特仍。退捧兩數。又令量減。寵諭渙宣。德意春溫。恩出曲貸。雖軫遞易之弊。罪在倖逭。冞增悚恧之私。秪宜遄伏鈇鉞之誅。庶可贖其萬一。惟是改封之前。無非待勘之日。陳章自引。亦涉唐突。縮伏訟愆。恭俟大何。時日漸久。罪釁愈積。玆控首實之章。猥瀆崇嚴之聽。伏乞聖明。下臣司敗。勘臣負犯。以肅朝綱。以安私分焉。臣無任云云。答曰。省疏具悉。卿其勿辭行公。
정조 9년
乙巳十一月二十三日巳時。上御重熙堂。右副承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上命書傳敎曰。旣示飭勵。皆是政院。一任其不報。不能提飭館學之致。大司成學敎授人。竝分揀放送。上曰。禁推及在外學敎授竝改差。今日政差出。出榻敎又命書榻敎曰。新除授及未肅拜學敎授竝牌招。庠製明日設行。又命書傳敎曰。癸卯選抄啓文臣。至今年十二月朔再次課講。四書三經。皆將應講。自明年正月初次。以綱目應講。綱目畢試後。原節目中。更無應講之書。癸卯選則特竝除講。只親試課試應試事。內閣知悉。仍命退。承史以次退出。
정조 9년
行都承旨李聖圭坐。行左承旨李秉模坐直。行右承旨李漢豐坐直。左副承旨趙瑍坐。右副承旨李祖承未肅拜。同副承旨洪文泳坐。注書金孝建仕一員未差。假注書李敬五仕直。事變假注書姜克成仕。
정조 9년
李漢豐啓曰。卽者校理曺允大。副校理趙濟魯。因持平韓商新上疏。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 9년
趙瑍。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
李聖圭啓曰。左承旨趙時偉。右副承旨徐龍輔。今日不爲仕進。竝卽牌招。何如。傳曰。今聞知申言。俱有實故。勢難供職。竝許遞。前望單子入之。
정조 9년
承旨前望單子入之。李秉模李漢豐李益烍落點。
정조 9년
傳于李聖圭曰。新除授承旨牌招察任。
정조 9년
傳于李聖圭曰。承旨房仍。
정조 9년
傳于趙瑍曰。都承旨戶房承旨入侍。
정조 9년
以同副承旨李益烍牌不進罷職傳旨。傳于李聖圭曰。許遞。前望單子入之。
정조 9년
傳于李秉模曰。新除授承旨李集斗。以朝報不察事。因臺疏。方在被論現告中云。許遞。前望單子入之。
정조 9년
以承旨及大司成學敎授現告傳旨。傳于李聖圭曰。因傳旨更思之。三月一朔。自朔至晦。時値鞫獄。無一日無公故之日。庠製當次。亦在季朔。館學之不爲試取。俱非無端。傳旨之混捧。難免不察。當該承旨推考。三月該房承旨大司成。春等學敎授罷推原傳旨付標。
정조 9년
傳于李漢豐曰。承旨前望單子入之。
정조 9년
以政院新除授承旨權。亦在被論中。不得出牌。何以爲之。啓辭。傳于洪文泳曰。勿施。前望單子入之。待下批牌招察任。
정조 9년
兵曹。以李漢昌爲御營中軍。
정조 9년
以備邊司武郞廳望單子。傳于趙瑍曰。汰去分揀。以便大臣之志。
정조 9년
洪文泳啓曰。校理曺允大。副校理趙濟魯牌不進罷職傳旨。今方捧入。而玉堂上下番俱空。事甚未安。應敎趙弘鎭。校理申耆。副校理李太亨。竝卽牌招。以爲推移入直之地。何如。傳曰。允。
정조 9년
李秉模。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 9년
李漢豐。以義禁府言啓曰。保放罪人南公轍柳烶柳頤玄等還囚後。照律以入之意。敢啓。傳曰。知道。
정조 9년
禁府啓目。石城縣監尹博基原情云云。傳旨內辭緣。泛稱遲晩。刑推得情。何如。判付啓。付過放送爲良如敎。又啓目。前長淵縣監鄭勗世原情云云。傳旨內辭緣。泛稱遲晩。所當刑推是白乎矣。別軍職勿請刑。旣有先朝受敎。議處。何如。判付啓。依允。又啓目。助泥前萬戶黃致顯原情云云。問目內辭緣。泛稱遲晩。刑推得情。何如。判付啓。除刑推議處爲良如敎。又啓目。鄭光國更招口招原情云云。判付內辭意出問目。嚴加施威。反覆究問是白乎矣。其所發明。與前招無異。如此狡惡之類。平問之下。決難取服。更加嚴刑。期於得情。何如。判付啓。如渠蟣蝨之賤。自王府盤問。雖拘於格例。而然屑越則極矣。前此嚴訊之時。乃敢忍杖抵賴。今於施威之下。又復極口發明。其矣情狀。萬萬痛駭。俄因同情諸漢刑曹所捧供招。有措辭判下是如乎。到今渠之奸計。在於不得頭面。而然本府罪囚之移送刑曹。旣無可據之例。雖不必自渠創始。如是推諉。則將無究竟之日。此囚出付訓鍊院堂上處。知訓鍊時兼將任。與申載權尹昌海等。捉致頭面。直捧遲晩後。仍令該院。卽爲草記稟旨爲良如敎。又照目。司憲府前監察南公撤柳烶柳頤玄等矣。今日紀綱。雖曰到底掃地。如渠輩幺麽蔭官。如是冒犯飭敎。萬萬痛駭。前此寒食端午差祭。以各陵祭監之必以武弁差送。飭敎不啻截嚴。而今番各陵祭監。文蔭無一人塡差。仍命該房。使之査實。渠輩所爲。皆是故犯。前後特敎之下。右下位之說。焉敢發口乎。一竝令該府拿問。捧口招重勘罪。各杖一百收贖。告身盡行追奪。竝只私罪。奉敎依允爲旀。南公轍乙良。功減一等爲旀。柳烶柳頤玄乙良。功議各減一等爲良如敎。又啓目。罪人趙應鉉議處。時原任大臣收議云云。上裁。何如。判付啓。金判府事之議。固甚完備。而李判府事議中待兩招。歸一決處之云云。尤覺稱停。卽自本府。分付該道。趙命海處。更良嚴覈取招。狀聞後。稟處爲有矣。雖以命海言之。屢次刑訊之下。限死自當。口頭不敢出趙應鉉三字。將至結案之境是如可。及其應鉉自服招出後。自朝家枚擧應鉉供招。使之更覈於命海。則始以應鉉造謀樣納招。此安知非老獄死中求生之計乎。申飭道伯。除尋常詳査以聞。近來關西査事。無論重獄輕囚。率皆淹滯。動踰旬朔。朝令之下。擧行豈容若是慢忽。後勿如是之意。一體嚴飭爲良如敎。
정조 9년
刑曹啓目。粘靈巖郡殺獄罪人康天德。另飭訊推。期於輸款之意。分付道臣。何如。判付啓。書不云乎。要囚服念五六日。似此獄情。無疑中起疑。不害爲愼獄之體。卿等更具意見。論理稟處爲良如敎。又啓目。三登縣殺獄罪人尹亨富獄事段。本自至嚴。惟輕之典。不敢擅議。上裁。何如。判付啓。此獄疑端。言之長也。大抵人見。各相參差。未知孰果是而孰果非。朝家略有涇渭於彼此之說者。亦未能自信。況旀本獄情。殺死之外。又關倫常。不可遽然決折。與原文案及此査啓。發遣郞官。傳于諸大臣。俾各論理獻議。卿等亦具意見附陳爲良如敎。又啓目。永同縣殺獄罪人李次得獄事段。獄體甚重。臣曹不敢擅便。上裁是白乎旀。得伊之言雖爽實。情急訟冤。年是童騃。無足深責。參酌懲治之意。分付道臣。何如。判付啓。前此審理判付。以此獄案。付之半疑半信之科是如乎。向因其子之鳴冤。許令更行按査矣。卿曹跋辭。文簡而語詳。道盡事情。蔑以加此。大抵實因。則無所據。本情亦非故犯兺除良。傷處多疑晦。參證沒模捉。以此以彼。從卿傅生之論。付渠減死之科。似或不至太失刑。永同縣囚推罪人次得乙良。加刑減死定配事。分付爲旀。其矣子得伊原情中三爽實之說。不足深治。分揀放送事。一體分付爲良如敎。又啓目。長鬐縣殺獄罪人張小斤獄事段。重獄論斷。未敢自信。上裁。何如。判付啓。道狀曹啓。俱無指的歸一。時判堂別具意見。論理稟處爲良如敎。
정조 9년
刑曹啓目。罪人申載權等更招原情云云。更加各別嚴刑。期於取服。何如。判付啓。申飭禁府。以此供招。反覆嚴問。如渠幺麽蟣蝨之徒。移囚王府。已極猥屑。而一問再問。半呑半吐。致煩屢次盤核。其矣情狀。萬萬痛駭。今番段如前除良。各別施威捧直招。然後修整文書入啓。然又抵賴。加刑之意草記。仍令加刑得情事。一體分付爲良如敎。
정조 9년
刑曹啓目。粘咸平縣殺獄罪人金龍哲獄事。獄體至重。臣曹不敢擅便。上裁。何如。判付啓。咸平縣殺獄罪人金龍哲獄事段。龍哲可生。不可殺也。未具之獄。先殺元犯。寧不大乖獄理乎。刀石出處。迄無明證。孰辨其自摚與被觸乎。龍哲不可殺者一也。疫癘熾行。一洞殆空。安知非傳染而致斃乎。龍哲不可殺者二也。被打後傭役如常云云。亦未見其十分虛謊。龍哲不可殺者三也。掘檢後痕損。不係於自摚被觸之分。龍哲不可殺者四也。林女以俑丐之身。作溝壑之魂者。冤則似冤矣。觀於擬刃齎火之擧。行惡如佊。其獰毒。決知爲喪性人。喪性人之不怕刃不怕火。固勢也。龍哲不可殺者五也。縛臂一款。最涉可疑。龍哲招中。爲防自摚云云。言固有理。龍哲不可殺者六也。藉使匿埋之擧。眞箇是私和。龍哲旣無手戕之跡。龍哲不可殺者七也。大抵廉問成獄。卽一痼弊兺除良。且其排衆掘檢。果獲怎麽眞贓。龍哲不可殺者八也。許多詞連。無一看證。忽將十歲兒無知覺之說。斷之曰是實可乎。龍哲不可殺者九也。以龍哲之有妻有子有叔有姪家不貪。爲置辟之左契者。卽京外獄案之所未見。未知全羅道獄體。原自如許是隱喩。抑强扶弱之政。用之於壓良。行之於山訟固可。殺活關頭。奚論强弱。纔着這般意思。便已容私。龍哲不可殺者十也。卿曰三疑旣晰。予則三昧轉惑。似此殺獄。宜付生道。龍哲。身乙。嚴刑一次定配事分付爲旀。康津縣御寶僞造罪人金鳳千朴好中等獄事段。鳳千。以手劃手刻。一一輸款。且於査庭。渠自書納僞牌。而字樣筆法。亦無差爽云爾。則如好中倡夫之目不識丁者。無干於模刻。明若觀火。此獄段。依回啓。施行爲有矣。好中乙良。刑配事分付爲旀。順天府殺獄罪人崔得才獄事段。極虛極謊。至妖至邪。沒把沒捉。自有殺獄以來所罕聞兺不喩。押送無何。竟歸烏有。俗所謂虛影者。政類是耳。近來虛影之案。朝家未敢下手分解。似此易決易知之事。何必持久淹滯。依回啓。嚴飭道伯。期於取服爲旀。茂長縣殺獄罪人官婢桂蟾獄事段。屢行按閱。意在審克是如乎。兩檢傷處。不但牴牾。道啓。以其致斃。屬之抱病。雖令減律。不知太失刑。桂蟾。身乙。各別嚴刑。減死島配事。分付爲良如敎。
정조 9년
獻納李壽咸啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請亟寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。設鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭竝見上答院曰。不允。第十三件事。十四件事。亟停勿煩。
정조 9년
大司諫尹行元疏曰。伏以。天休滋至。寶籙靈長。惟我王世子邸下。冊禮爰擧。胄筵繼開。環東土億萬年無疆之福。實基於此。臣民慶忭。曷有其極。仍伏念。臣罪通神明。頑如木石。一縷之喘苟延。三年之制甫闋。俯仰穹壤。人理都泯。千萬不自意。薇垣新命。忽下於拚依松楸之日。繼而馹召儼臨。驚惶感泣。五內崩隕。含恩怵義。不敢久淹。昨始登途。來伏私次。積違天陛之餘。豈無犬馬之戀。而顧以苫塊餘生。形殼雖存。疾病恒纏。榮塗一步。已矣斷念。況臣於頃年。添叨見職也。適値常參有命。遂乃章皇出肅。未能出一言論一事。至被諫疏之論斥。秪今追惟。愧懼積中。人言之來。固當受而爲罪。而自顧廉防。何可以日月之稍久。晏然自解乎。敢將難冒之狀。兼陳悲苦之懇。伏乞聖慈。天地父母。曲賜鑑諒。亟遞臣所帶之職。仍治臣瀆擾之罪。以肅朝綱。以安私分。不勝幸甚。臣之情踪。何敢以言官自居。而憂憤所激。略此附陳焉。嗚呼。天網解紐。人紀掃地。挽近以來。亂逆層生。至凶至憯。愈出愈熾。擧國含生。孰不骨顫膽掉。繼之以沬血腐心也哉。臣曾隨諸臣之後。屢陳沐浴之請。而微誠莫孚。天心未格。雖在衰蟄窮廬之中。未嘗不隱憂而繞壁矣。噫嘻。痛矣。尙忍言哉。昨秋夏賊。實天地開闢以後所未聞所未有之變。而今春逆恭逆瑮。又接跡而起。萬古綱常。於是乎斁絶無餘矣。适雲按例之論。旣發晩後。英恒嚴鞫之啓。亦歸悠泛。徒使三司故紙。居然生毛。伈泄玩愒。駸駸入於擧世緘結之中。一隅海東。其曰有北面之義。而古今天下。寧有是耶。群下之不忠不誠。固皆死有餘罪。而臣愚死罪。竊恐殿下體乾剛之斷。有欠於廓揮。安反側之恩。或近於姑息。非所以生道殺人之義也。噫。彼昨今年逆變。豈一朝一夕之故哉。究其由則鄭妻龜柱。窩窟也根柢也。移置近畿而馴致賊揆嘯聚之謀。遽出陸地而闖發猾嵎逃走之變。此豈非亂本未鋤。禍根潛滋。以至枝上生枝。種下生種。一而爲福衡洋采之醞釀。一而爲得孚魯春之跳踉。常刑尙稽。旣靳當施之典。凶喘猶假。便同無故之類。是以賊徒逆孽。不懲不畏。仰視俯畫。遂使劇賊奴傔。肆然縱妻擊錚。外面敢托鳴冤。實狀專欲嘗試。不徒放恣而無憚。必是慫慂之有自。將不知何樣禍機。又在何處。何殿下不思所以赫然奮發。廓然掃除。措國家於如泰如磐之勢。免吾民於爲禽爲獸之域乎。書曰劓殄滅之無遺育。政謂今日治逆之道也。伏願聖明。亟加三思。夬從執法之請。以正應行之律。俾彝倫敍而禍源塞焉。臣無任云云。省疏具悉。所陳已諭諸批。爾其勿辭察職。
정조 9년
乙巳十一月二十四日午時。上御誠正閣。都承旨戶房承旨入侍時。行都承旨李聖圭。右承旨趙瑍。記事官金孝建金鳳顯尹行任。以次進伏訖。上曰。左承旨右副承旨。何不仕進乎。聖圭曰。左承旨聞有産故。右副承旨有拘忌云矣。上曰。同副承旨使之入侍。賤臣承命出傳。同副承旨洪文泳進伏。命文泳書傳敎曰。左副承旨李亨元許遞。上曰。新除授承旨牌招察任。出榻敎上曰。右承旨不見久矣。而能不衰老。可喜矣。戶判近復從宦。予甚爲幸。然尙多執拗。承旨亦爲勉戒好矣。瑍曰。徧荷生成之澤。得廁冠帶之列。閤門感泣。而第緣見事執迷。觸處獲戾。惶懍震越而已。雖欲戒飭。臣無知覺。只自惶悶矣。命出。諸臣以次退出。
정조 9년
行都承旨李聖圭坐。行左承旨李秉模坐。行右承旨李漢豐坐。左副承旨趙瑍坐直。右副承旨未差。同副承旨洪文泳坐直。注書金孝建仕一員未差。假注書李敬五仕直。事變假注書姜克成仕。
정조 9년
李聖圭啓曰。右副承旨李祖承。今日不爲仕進。卽爲牌招。何如。傳曰。允。
정조 9년
傳于洪文泳曰。政目當前。豈可數遞。況處分後收敍仍任。則再違召命。又尋辭章。揆以處義。極爲乖當。吏曹判書趙時俊。從重推考。待開門更爲牌招。申飭行公。參判沈豐之。聞有實故。事勢似然。姑爲給由。
정조 9년
李聖圭啓曰。副校理李太亨牌不進罷職傳旨。今方捧入。應敎趙弘鎭。校理申耆牌不進罷職傳旨未下。修撰權裕金履鏞。副修撰孟至大俱在外。玉堂上下番俱空。已至經宿。事甚未安。未差之代。政官卽爲牌招。開政差出。待下批仍卽牌招。推移入直。何如。傳曰。允。
정조 9년
傳于李聖圭曰。當該承旨遞差。
정조 9년
李聖圭啓曰。卽者議政府錄事來言。左議政洪樂性。以爲卽伏聞下政院之敎。辭旨截嚴。有非臣子所敢承聞者。萬萬震懍。求死不得。走伏金吾門外。恭俟鈇鉞之誅云。仍納命召。何以爲之。敢稟。傳曰。卿何爲而又有此胥命之擧也。大臣待命。事面不輕而重。一猶難愼。至再至三。以至於鎭日式月。此果何等擧措。卿縱不自恤。獨不念瞻聆之駭惑乎。俄因次對頉稟事。以承宣之不卽措語警咳。略有提飭者。特因該房之昬憒而然。在卿毫無關涉。卿之把作已嫌。至於胥命。未知所執當乎。否乎。卿以胥命。認爲究竟之節拍。予則曰朝體之虧損。殆有甚於當引義處不引義。況誤傳傳敎。致使卿不安於朝端。無非該承宣不能事事之罪。不可以遞差薄勘。懲其干科。然卿又或以此替引。使虧損之朝體。尤無餘地。是將成說乎。承宣處分。姑此含忍。卿須知予提飭之本意。在於承宣。不在於卿。安心勿待命事。遣史官傳諭。仍傳命召。次對頉稟。使之考例擧行事。招致備郞。令廟堂知悉。
정조 9년
洪文泳啓曰。卽者義禁府都事來言。左議政洪樂性。今方待命於金吾門外云。係是大臣去就。敢啓。傳曰。知道。
정조 9년
以行右承旨李漢豐遞差傳旨。傳于李聖圭曰。大臣以此事深引之後。承宣遞差之擧。反欠禮敬之義。處分寧失於銷刻。豈可使大臣。不安於朝。以推考更捧傳旨。原傳旨勿施。
정조 9년
李聖圭啓曰。行右承旨李漢豐。旣有遞差勿施之命。卽爲牌招。何如。傳曰。允。
정조 9년
傳于李秉模曰。右副承旨入侍。
정조 9년
以李羽晉囚單子。傳于洪文泳曰。放。
정조 9년
以吏曹判書趙時俊牌不進推考傳旨。傳于洪文泳曰。更爲牌招。
정조 9년
以吏曹參判沈豐之牌不進推考傳旨。傳于洪文泳曰。更爲牌招。
정조 9년
有政。吏批。判書趙時俊。參判沈豐之牌不進。參議趙鼎鎭。同副承旨洪文泳進。啓曰。判書趙時俊。參判沈豐之竝牌招不進。小臣獨政未安。何以爲之。敢稟。傳曰。只出緊任。以崔烜爲正言。尹長烈爲校理。吳泰賢爲副校理。李延伋爲副修撰。兪漢敬爲弼善。金履鏞爲兼弼善。洪樂淵爲宗簿正。權裕爲兼南學敎授。成德雨爲兼西學敎授。
정조 9년
兵批。判書徐有隣病。參判具㢞入直進。參議李夔。參知李家煥病。左副承旨趙瑍進。副司直申大升趙時偉李亨元徐龍輔李益烍李祖承。
정조 9년
洪文泳。以兵曹言啓曰。來十二月丙午正月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 9년
洪文泳。以訓鍊院言啓曰。義禁府罪人鄭光國取招啓目判付內。如渠饑蝨之賤。自王府盤問。雖拘於格例而然。屑越則極矣。前此嚴訊之時。乃敢忍杖抵賴。今於施威之下。又復極口發明。其矣情狀。萬萬痛駭。俄因同情諸漢刑曹所捧供招。有措辭判下是如乎。到今渠之奸計。在於不得頭面。而然本府罪囚之移送刑曹。旣無可據之例。雖不必自渠創始。如是推諉。則將無究竟之日。此囚出付訓鍊院堂上處。知訓鍊時兼將任。與申載權尹昌海等。捉致頭面。直捧遲晩後。仍令該院。卽爲草記稟旨事。命下矣。依判下。義禁府罪人鄭光國。刑曹罪人申載權林得宗尹昌海等。俱爲捉來。發問目反覆究問。則申載權林得宗等所供內。因尹昌海之紹介。鄭光國之指嗾。今番唱榜日。冒着新恩服色。攔入闕中云。尹昌海所供內。一從鄭光國之指揮。使申林兩漢。至有圖科之擧。而會同分把之說。出於光國之口云。鄭光國所供內。夤緣尹昌海之居間。申載權林得宗圖科之事。果爲許諾。而約以事成後三百兩錢。又稱會同債。先捧十兩錢後。敢生彌縫之計。唱榜日。言及尹昌海。指揮申林兩漢。冒着冒入者。欲擬外呼名打點時。使渠輩自然退去之計。而因渠輩之晩來。不得相逢逐送。終未免混入之境。矣身之前後罪狀。萬死無惜。此外別無他會同分食之人。遲晩納招矣。光國之作奸情節。綻露無餘。罪人等亦已遲晩。竝還送該府該曹。以爲照律勘處。何如。傳曰。允。
정조 9년
刑曹啓目。靈巖郡殺獄罪人姜天德。各別嚴刑。期於得情之意。分付道臣。何如。判付啓。以詞證一款。後同推時。令該道一番推問於屍親處。無所不可。以此意行會爲良如敎。又啓目。長鬐縣殺獄罪人張小斤。獄體至嚴。臣曹不敢擅便。上裁。何如。判付啓。卿之所見旣若此。諸堂之見。果未知如何。待明朝各具意見。論理稟處爲良如敎。
정조 9년
吏曹判書趙時俊疏曰。伏以。臣自速罪戾。合被重勘。而曲加涵貸。罰止薄罷。仰感恩私。俯訟愆尤。曾未數日。特敍遽降。今又有本兼諸職仍任之命。臣誠惝怳震懍。莫省攸措。夫享官單子之修正入啓也。銓堂之初不經眼。固是謬例。而以臣疎率。矇然因襲者。卽臣之罪也。況又莫重處字劃之誤書。何等欠敬。而以臣愚昧。不能察飭者。亦臣之罪也。論其所坐。譴罷之典。不足贖其萬一。而旋奉恩旨。復叨前職。則在臣私心。不但萬萬惶蹙。其於乖國體而虧朝綱何哉。雖在該司庶官。如或罪重罰輕。乍勘旋宥。則猶不敢晏然就列。以損廉義。臣雖庸下。顧其職則天官也。豈可謂已經薄勘。揚揚冒出。重招一世之嗤罵乎。且念臣之至愚極陋。最被陶甄。濫躋冥升。至於此極。每自循省。愧懼交切。昨今年來。兜攬銓地。便成家計。而東西大政。俱經臣手。今若迫於嚴命。黽勉復膺。則兩年之間。大政有四。而臣之冒當。將至三矣。甄別流品。尤重都政。此豈臣一人所可每每了勘也哉。銓官去就。人所屬目。四方瞻聆。將必駭惑相顧曰。夫也有罪而未勘。旣遞而旋授。銓衡重任。何故捨此而莫可云爾。則淸朝之羞辱。事面之苟簡。實由臣身。豈細故也。至若臣揆分不稱之實。已試蔑效之狀。言涉飾讓。不復煩陳。而百爾思量。其不可冒進則決矣。天牌屢臨。進身無路。自犯違逋。罪上添罪。伏乞天地父母。諒臣悃愊之辭。察臣懇摯之情。特賜鐫削。仍治臣罪。以全微諒。以肅朝綱。不勝大願。臣無任云云。答曰。省疏具悉。卿其勿辭行公。
정조 9년
乙巳十一月二十五日巳時。上御重熙堂。右副承旨入侍時。右副承旨李祖承。假注書李敬五。記事官金鳳顯尹行任。以次進伏訖。上命書左議政洪樂性待命啓辭批旨。命鳳顯。馳往傳諭。又命書傳敎曰。右副承旨聞其實故。與昨日兩承宣無異云。許遞。前望單子入之。又命書傳敎曰。政月隔日。本事不過微眚。前判書趙時俊。本兼竝仍任。牌招察任。追聞亞銓之替。令長堂擧行。果因實故云。前參判沈豐之。亦爲仍任。一體牌招。又命書榻敎曰。二十八日。抄啓文臣親試爲之。仍命退。承史以次退出。
정조 9년
行都承旨李聖圭坐。行左承旨李秉模坐。行右承旨李漢豐坐直。左副承旨趙瑍坐。右副承旨未差。同副承旨洪文泳坐直。注書金孝建仕一員未差。假注書李敬五仕直。事變假注書姜克成仕。
정조 9년
李漢豐啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于洪文泳曰。左副承旨與刑曹堂郞入侍。
정조 9년
李漢豐啓曰。明日次對。兩司當爲進參。除在外疏批未下外。未肅拜呈告人員。竝待開門牌招。何如。傳曰。允。
정조 9년
傳于洪文泳曰。諸郞各有該掌云。故現告雖已踏下。文郞久任。不若蔭郞。蔭官皆是來頭守宰之人。似此訟理。宜令慣熟。此後殺獄該掌。以蔭郞房任中永定擧行事。分付該曹。定式施行。
정조 9년
以黃海監司啓本平山府朴女致死委折査實事。傳于洪文泳曰。業已反覆看閱。雖有已定之涇渭。獄情則至兇毒。獄體則關倫紀。欲觀僉議之。何如。刑曹新除授參議。待下批牌招。與判亞堂及諸郞官。待明朝齊會本曹。眼同詳閱文案。三堂各具意見。論理回啓。諸郞意見。依昨年審理例。以別單粘尾入啓事。分付。
정조 9년
以前刑曹判書削職傳旨。傳于洪文泳曰。其中金魯鎭。六月則自除至遞。審理百餘度文案。十月亦然。混置譴削之科。不但太欠綜核。原傳敎中。旣有區別公故之命。此重臣現告勿施。
정조 9년
李聖圭啓曰。吏曹判書趙時俊。參議趙鼎鎭牌不進。推考傳旨及罷職傳旨。今方捧入。而開政命下之後。如是違召。不卽擧行。事甚未安。判書更卽牌招。何如。傳曰。允。
정조 9년
李聖圭啓曰。吏曹判書趙時俊再牌不進。推考傳旨。今方捧入。而開政命下之後。連違召命。不卽擧行。誠極未安。所當更請牌招。而係是一日三牌。何以爲之。敢稟。傳曰。更爲牌招。違牌勿爲呼望。
정조 9년
以刑曹佐郞望筒。傳于洪文泳曰。時仕參上中差出。則每難得人。且三曹郞屬之芸館參上之後。惟以刑曹一窠。殆作磨勘者。然事面已極苟簡。而今因儲窠之月。此輩竝與此窠。讓與國子。是豈申飭收用之意乎。苟欲擇差。芸館亦勝於國子。此窠勿拘常格。各別擇擬以入。旣許三曹。則排擬之際。兩館參上。亦不必各各區別。此意令銓曹知悉。
정조 9년
李漢豐。以吏批言啓曰。玉堂東壁。今當差出。而前望中無故之人。只有二人。以二望擬入之意。敢啓。傳曰。知道。
정조 9년
有政。吏批。判書趙時俊進。參判沈豐之。參議趙鼎鎭牌不進。行右承旨李漢豐進。以李敬一爲校理。徐美修爲副校理。尹勉升爲刑曹參議。鄭民始爲知春秋。鄭好仁爲奉常提調。李在協爲濟用提調。沈豐之爲典醫提調。趙衍德爲司僕正。李亨達爲宗廟令。尹晩東爲中部都事。學諭二單盧橙李益烈。
정조 9년
李漢豐。以兵曹言啓曰。新除授全羅左水使許𡨶。素患痰癖之症。又添寒感。時月之內。萬無起動赴任之望。呈狀乞遞。病狀旣如此。則莫重閫任。不可一任其虛縻。今姑改差。何如。傳曰。允。
정조 9년
兵批。判書徐有隣進。參判具㢞入直進。參議李夔病。參知李家煥病。同副承旨洪文泳進。啓曰。全羅左水使。今當差出。而擬望之人乏少。同道他道營將及守令。竝擬。何如。傳曰。允。以金泰儉爲僉知。李獻慶爲副摠管。安橚爲內禁將。尹序東吳泰賢爲文兼。許任爲全羅左水使。副護軍許𡨶李錫祥。
정조 9년
傳于李聖圭曰。右承旨與吏兵判入侍。
정조 9년
洪文泳。以弘文館言啓曰。新除授副校理吳泰賢。時在京畿龍仁地。經筵入番事緊。請斯速乘馹上來事。下諭。傳曰。允。
정조 9년
洪文泳。以侍講院言啓曰。本院新除授兼弼善。金履鏞。時在洪忠道稷山地。入番事緊。斯速乘馹上來事。下諭。何如。傳曰。允。
정조 9년
李漢豐。以兵曹言啓曰。來丙午年文武科重試。來三月初八日爲之事。自禮曹推擇。啓下矣。武科初試日字。令日官推擇。則來二月二十一日爲吉云。以此日設行。何如。傳曰。允。
정조 9년
正言崔烜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。設鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。措辭竝見上答院曰。不允。第十三件事。第十四件事。亟停勿煩。
정조 9년
左議政洪樂性箚曰。伏以。臣昏愚鈍拙。隨處僨誤。前後負犯。俱在罔赦。尙逭重勘。縮伏訟愆。惟冀嚴誅之遄降。又於此際。猝患寒痰之疾。流注遍身。腰脚不仁。牽引酸疼。坐立起居。左右須人。而猶患艱辛。未免顚仆。雖欲冒罪自力。實無蠢動赴公之望。適値賓對日次。極知萬萬惶恐。而敢將實狀。致煩頉稟。伏枕兢蹙。如添一病。及伏聞下政院之敎。辭旨截嚴。有非人臣所敢承聞者。五內震剝。三魂飛越。惶懍怵迫。求死不得。泥首金吾。惟鈇鉞之誅是俟。不意史官儼臨。傳宣聖敎。首尾二百餘言。字字諄複。句句丁寧。誨責備至。開釋無蘊。詔愚牗迷。耳提面命。奉讀未半。血淚被面。臣雖至頑拯劣。豈不知恩眷之可感。義分之可畏。況臣得保今日之性命者。莫非我殿下庇覆之德。指導之恩。則摩頂放踵。何敢辭也。赴湯蹈火。何敢避也。天日在上。神明在傍。臣焉敢誣也。且向來恩敎。卽父母誨諭迷子之聖意。爲臣子者。寧容以此。自阻於仁覆之天哉。衷情未暴。方寸如灼。噫。臣之罪戾。愈往愈著。而尙未伏邦憲。則固不宜晏然退歸。而旣伏承聖諭之後。連事號籲。尤涉瀆擾。不得不冒死還次。席藁涕泣。含恩戴罪。恭俟處分。而目下病狀。如右所陳。時日之內。出入禁闥。升降殿陛。其勢末由。伏地瞻天。尤不任隕越之忱。伏願聖明。俯垂鑑察。哀之憐之。亟降威罰。削臣職而治臣罪。以肅朝綱。以延殘喘。俾蒙終始生成之澤。不勝大願。取進止。答曰。省箚具悉卿懇。以承宣之次對稟。不卽措辭警咳。責諭以畏憚廟堂。近來廟堂之不見畏憚於具僚久矣。政院以董率百司之地。能知畏憚之意。則在廟堂。可謂喜消息。且此畏憚二字。自是茶飯說話。則昨日胥命之啓。今日引咎之章。卿輒言人臣所不敢聞云者。誠莫曉其故。如是之故。廟堂不尊。不尊之害。推及朝廷。爲廟堂惜之。卿其安心勿辭。卽起視事。仍傳曰。此批答。遣史官傳諭于左議政。昨日次對。退定於明日事。一體傳諭。
정조 9년
乙巳十一月二十六日午時。上御誠正閣。左承旨左副承旨與刑曹堂郞入侍時。行左承旨李秉模。左副承旨趙瑍。假注書李敬五。記注官金健修。記事官李崑秀。刑曹參議柳誼。佐郞李象鼎。以次進伏訖。上曰。刑曹參議進前。誼進伏。上曰。近來決獄案祥刑考錄啓案。着實修正乎。誼曰。連爲擧行。而決獄案。或有未下之時。則未及修整矣。上曰。郞廳中誰爲主管。誼曰。尹說掌之矣。上曰。此非獨掌之事。諸郞官眼同照檢。如有獄案之未下者。這這提稟。可也。日次重囚之闕推。今至幾月乎。誼曰。幾至四朔矣。上曰。曾有飭敎。令政院隨卽察推。而迄無皁白。該房擧行。已不成說。雖以該曹事言之。無端闕推。至於累朔。事極駭然矣。仍命書傳敎曰。今因言端。聞參議所奏。日次重囚之闕推。至於四朔之久云。京司慢忽若此。而外邑之一次不準式。輒以緘推回啓。可謂輕重倒置。至於此參議。前望特除。意謂此等處修擧。三朔在職。一不例推。似此應行之事。無難壞損。聽訟能否。不須說也。先正辜負之罪。以警他僚堂。刑曹參議柳誼罷職。闕推該堂。亦當勘罪。而近以百隷怠慢。此等干科。踵相接焉。今又處分。位著殆至空曠。初欲姑從末勘。先施越捧之典。續聞該郞言。殺獄之三月以後未完決未成獄者。亦有之云。此則該曹事。尤極駭然。前春有特敎定式。本曹完決之坐起時。無端闕推者。該堂削職。郎官汰拿事。載之政院攷事矣。定式未幾。容易犯科。寧有如許國綱。該曹堂郞。依定式捧傳旨。衆所共知公故情病勿論。且以政院言之。京司闕推。該房察推。曾有申飭。該房之四朔內無一言皁白。是果成說乎。況完決愆限後。堂郞勘罪傳旨。又有直捧之命。則掩置今至九朔。近來政院所爲。節節駭悖。當該承旨。一竝罷職。仍命退。諸臣以次退出。
정조 9년
乙巳十一月二十六日二更。上御重熙堂。右承旨與有司堂上入侍時。兵曹判書徐有隣。吏曹判書趙時俊。行右承旨李漢豐。假注書李敬五。記注官承膺祚金健修。以次進伏訖。上曰。海西獄案。卿等見之乎。有隣等曰。姑未及詳見。而蓋因初覆檢之未詳。致此疑訝之多端矣。上曰。初檢終始不成說。獄情慘然。關係倫常。勢將更査處之矣。僉曰。聖敎誠至當矣。上曰。秋曹之日次闕推。已極駭然。而未完決未成獄者。亦有之云。是何故也。時俊曰。雖未詳其間委折。而大段不善爲之事矣。有隣時俊曰。關東火蔘稅事。臣等已有所商議料量者。明日賓對。當爲稟處。而臣有隣。將赴禁軍祿試射。擬待後日次擧行。而三邑火蔘稅目下白徵數爻。詳細知得。然後可以措劃營邑。須體朝家德意。一從實數明査以聞之意。爲先分付於關東道臣。何如。上曰。依爲之。出擧條仍命退。諸臣以次退出。
정조 9년
行都承旨李聖圭坐。左承旨未差。行右承旨李漢豐坐直。左副承旨未差。右副承旨未差。同副承旨洪文洙坐直。注書金孝建仕一員未差。假注書李敬五仕直。事變假注書姜克成仕。
정조 9년
上在昌德宮。傳常參經筵。
정조 9년
李聖圭啓曰。左承旨李秉模。左副承旨趙瑍。今日不爲仕進。竝卽牌招。何如。傳曰。許遞。前望單子入之。